ခင်ရီ

**ဦးခင်ရီ** (၂၉ ဒီဇင်ဘာ ၁၉၅၂ မွေးဖွား) သည် လက်ရှိ စတုတ္ထမြောက် ပြည်သူ့လွှတ်တော်ဥက္ကဋ္ဌအဖြစ် တာဝန်ထမ်းဆောင်နေသူဖြစ်သည်။ သူသည် ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီ၏ ဥက္ကဋ္ဌလည်းဖြစ်ကာ ၂၀၂၅-၂၀၂၆ ခုနှစ် အထွေထွေရွေးကောက်ပွဲတွင် နေပြည်တော်ကောင်စီနယ်မြေ ဇေယျသီရိမြို့နယ် မဲဆန္ဒနယ်မှ ပြည်သူ့လွှတ်တော် ကိုယ်စားလှယ်အဖြစ် ရွေးကောက်ခံခဲ့ရသည်။ 

ဦးခင်ရီသည် ယခင်က အစိုးရအဖွဲ့အဆက်ဆက်တွင် ပြည်ထောင်စုဝန်ကြီးတာဝန်များ ထမ်းဆောင်ခဲ့သူဖြစ်သည်။ ဦးသိန်းစိန်အစိုးရလက်ထက် ၂၀၁၁ ခုနှစ်မှ ၂၀၁၅ ခုနှစ်အထိ လူဝင်မှုကြီးကြပ်ရေးနှင့် ပြည်သူ့အင်အား ဝန်ကြီးဌာန၏ ပြည်ထောင်စုဝန်ကြီးအဖြစ် ဆောင်ရွက်ခဲ့သည်။ ထို့နောက် ၂၀၂၁ ခုနှစ် စစ်အာဏာသိမ်းမှုအပြီး အိမ်စောင့်အစိုးရအဖြစ် ပြန်လည်ဖွဲ့စည်းရာတွင် အဆိုပါ ဝန်ကြီးဌာန၏ ပြည်ထောင်စုဝန်ကြီးအဖြစ် ၂၀၂၁ ခုနှစ် ဩဂုတ်လတွင် ထပ်မံခန့်အပ်ခြင်းခံခဲ့ရသည်။ 

နိုင်ငံရေးသမားဘဝမတိုင်မီက ဦးခင်ရီသည် တပ်မတော်တွင် ဗိုလ်မှူးချုပ်အဆင့်အထိ တာဝန်ထမ်းဆောင်ခဲ့ပြီး ၂၀၁၁ ခုနှစ်မတိုင်မီ စစ်အစိုးရလက်ထက်တွင် မြန်မာနိုင်ငံရဲတပ်ဖွဲ့၏ ရဲချုပ်အဖြစ် တာဝန်ယူခဲ့သည်။ 

၂၀၂၆ ခုနှစ်၊ မတ်လ (၁၆) ရက်နေ့တွင် စတင်ကျင်းပသော တတိယအကြိမ် ပြည်သူ့လွှတ်တော်တွင် ပြည်သူ့လွှတ်တော် ဥက္ကဋ္ဌအဖြစ် ရွေးချယ်တင်မြှောက်ခဲ့သည်။

## ငယ်ဘဝနှင့်ပညာရေး 
ဦးခင်ရီသည် ဧရာဝတီတိုင်းဒေသကြီး မြောင်းမြမြို့နယ် ရွေးမြစ်ကမ်းဘေးရှိ ဇာတိရွာတွင်တောင်သူလယ်သမားမိသားစုမှ မွေးဖွားလာကာ ထိုရွာတွင်  မူလတန်း၊ အလယ်တန်းပညာ နှင့်  မြောင်းမြမြို့တွင်  အထက်တန်းအထိ ပညာသင်ကြားခဲ့ပြီးနောက် ရန်ကုန်စီးပွားရေးတက္ကသိုလ် တွင်B.Econ (statistic)ဘာသာရပ်ဖြင့် ကျောင်းတက်ရောက်ခဲ့သည်။ ယင်းနောက် ၁၉၇၂ ခုနှစ်တွင် စစ်တက္ကသိုလ် ဗိုလ်လောင်းအပတ်စဉ် (၁၇) သို့ တက်ရောက်ရန် ရွေးချယ်ခြင်းခံခဲ့ရကာ တပ်မတော်သားဘဝသို့ ပြောင်းလဲ ရောက်ရှိသွားခဲ့သည်။

## စစ်မှုထမ်းဘဝ 
ဦးခင်ရီသည် ၁၉၇၂ ခုနှစ်မှ ၁၉၇၆ ခုနှစ်အထိ စစ်တက္ကသိုလ်တွင် ပညာသင်ကြားခဲ့ပြီး အပတ်စဥ် ၁၇ ဖြင့် ၁၉၇၆ ခုနှစ် ဧပြီလ ၉ ရက်နေ့တွင် B.A (DSA) ဘွဲ့ဖြင့် ပြန်တမ်းဝင်အရာရှိ ဒုတိယဗိုလ်အဖြစ် စတင်ခန့်အပ်ခြင်းခံခဲ့ရသည်။

စစ်မှုထမ်းဘဝ အစောပိုင်းတွင် ပုသိမ်မြို့ရှိ ခြေလျင်တပ်ရင်း အမှတ် (၃၈) ၌ တာဝန်ထမ်းဆောင်ခဲ့ရာမှစတင်၍ အနောက်ပိုင်းတိုင်းစစ်ဌာနချုပ် (စစ်တွေ) တွင် စစ်ဗျူဟာမှူး (ဗိုလ်မှူးကြီးအဆင့်) အထိလည်းကောင်း၊ ထို့နောက် မြောက်ပိုင်းတိုင်း စစ်ဆင်ရေးကွပ်ကဲရေးမှူး (စကခမှူး - ဗိုလ်မှူးချုပ်အဆင့်) အထိလည်းကောင်း တာဝန်ထမ်းဆောင်ခဲ့သည်။

၂၀၀၂ ခုနှစ်တွင် မြန်မာနိုင်ငံရဲတပ်ဖွဲ့၏ ရဲချုပ်ရာထူးကို လွှဲပြောင်းရယူခဲ့ပြီး ထိုရာထူးတွင် (၈) နှစ်ကျော်ကြာ တာဝန်ထမ်းဆောင်ခဲ့သည်။

## နိုင်ငံရေးဘဝ 
ဦးခင်ရီသည် နိုင်ငံတော်အေးချမ်းသာယာရေးနှင့် ဖွံ့ဖြိုးရေးကောင်စီ (နအဖ) လက်ထက်တွင် ရဲချုပ်တာဝန်ထမ်းဆောင်ခဲ့ရုံသာမက ပြည်ထဲရေး ဒုတိယဝန်ကြီးအဖြစ်ပါ ပူးတွဲတာဝန်ယူခဲ့သည်။ ထို့နောက် ၂၀၁၁ ခုနှစ်တွင် သမ္မတဦးသိန်းစိန် ဦးဆောင်သည့် အစိုးရအဖွဲ့ လက်ထက်၌ လူဝင်မှုကြီးကြပ်ရေးနှင့် ပြည်သူ့အင်အား ဝန်ကြီးဌာန၏ ပြည်ထောင်စုဝန်ကြီးအဖြစ် စတင်ခန့်အပ်ခြင်းခံခဲ့ရသည်။ 

### ဝန်ကြီးဖြစ်ခြင်း 
စစ်တပ်က အာဏာသိမ်းခဲ့သည့် ၂၀၂၁ ခုနှစ် ဖေဖော်ဝါရီ ၁ ရက်နောက်ပိုင်းတွင် ဦးခင်ရီသည် တကျော့ပြန် ပြည်ထောင်စုဝန်ကြီးအဖြစ် ခန့်အပ်ခြင်းခံခဲ့ရပြန်သည်။ ၂၀၂၁ ခုနှစ် ဩဂုတ်လ ၁ ရက်နေ့တွင် နိုင်ငံတော်စီမံအုပ်ချုပ်ရေးကောင်စီဥက္ကဋ္ဌ ဗိုလ်ချုပ်မှူးကြီး မင်းအောင်လှိုင်၏ ခန့်အပ်ချက်အရ လူဝင်မှုကြီးကြပ်ရေးနှင့် ပြည်သူ့အင်အား ဝန်ကြီးဌာန၏ ပြည်ထောင်စုဝန်ကြီးအဖြစ် တာဝန်ပေးအပ်ခြင်း ခံခဲ့ရသည်။ သို့သော် ၁ နှစ်ကျော်အကြာ ၂၀၂၂ ခုနှစ် ဩဂုတ်လ ၁၉ ရက်နေ့တွင် ၎င်းအား တာဝန်မှ အနားပေးခဲ့သည်။

### ပါတီဥက္ကဋ္ဌဖြစ်ခြင်း 
ဝန်ကြီးတာဝန်မှ အနားပေးခံရပြီးနောက် ဦးခင်ရီသည် ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီတွင် မူလထမ်းဆောင်ဆဲဖြစ်သော ပါတီဒုတိယဥက္ကဋ္ဌ(၂) တာဝန်ကို ပြန်လည်ထမ်းဆောင်ခဲ့သည်။ ရက်အနည်းငယ်အကြာမှာပင် ပါတီဥက္ကဋ္ဌ ဦးသန်းဌေးက ၎င်းအား ခေတ္တဥက္ကဋ္ဌ တာဝန်လွှဲပြောင်းပေးခဲ့သဖြင့် ဦးခင်ရီသည် ခေတ္တဥက္ကဋ္ဌ ဖြစ်လာခဲ့သည်။ 

၂၀၂၂ ခုနှစ် အောက်တိုဘာလ ၄ ရက်နေ့တွင် ကျင်းပသော တတိယအကြိမ် ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီ ညီလာခံက ၎င်းအား ပါတီဥက္ကဋ္ဌအဖြစ် တရားဝင် တင်မြှောက်ခဲ့သည်။ ထို့ကြောင့် ဦးခင်ရီသည် ကြံ့ခိုင်ရေးပါတီ၏ တတိယမြောက် ဥက္ကဋ္ဌ ဖြစ်လာခဲ့သည်။ 

## ရွေးကောက်ပွဲဝင်ပြိုင်မှုများ 
ဦးခင်ရီသည် ၂၀၁၅ အထွေထွေရွေးကောက်ပွဲမတိုင်ခင် ၎င်းသည် အစိုးရအဖွဲ့အတွင်းမှ အနားယူကာ ပြည်ထောင်စုကြံ့ခိုင်ရေးနှင့်ဖွံ့ဖြိုးရေးပါတီ၏ ပါတီစည်းကမ်းထိန်းသိမ်းရေးကော်မတီဥက္ကဋ္ဌ ဖြစ်လာခဲ့သည်။ 

ဦးခင်ရီကို  စစ်တပ်အာဏာမသိမ်းခင်နှင့် အာဏာသိမ်းပြီးသည့်နောက် တပ်မတော်ထောက်ခံပွဲများ ဦးဆောင် စီစဉ်သူဟု ဝန်ကြီးဟောင်း ဦးစိုးသိန်း ရေးသားသည့် *ဒီမိုကရေစီ* *ဒုတိယအစိုးရသစ်နှင့် မြန်မာနိုင်ငံ (ဒုတိယတွဲ)* စာအုပ်ကို ကိုးကားပြီး ဧရာဝတီသတင်းဌာနက ဖော်ပြခြင်းလည်းရှိခဲ့သည်။

### ၂၀၁၅ ရွေးကောက်ပွဲဝင်ပြိုင်မှု 
၂၀၁၅ ခုနှစ်၊ အထွေထွေရွေးကောက်ပွဲတွင် သူ့ဇာတိမြို့ဖြစ်သော ဧရာဝတီတိုင်းဒေသကြီး၊​ မြောင်းမြမြို့နယ် မဲဆန္ဒနယ်အမှတ်(၆) မှနေ၍ အမျိုးသားလွှတ်တော် ကိုယ်စားလှယ်လောင်းအဖြစ်  ကြံ့ခိုင်ရေးပါတီ ကိုယ်စားပြုပြီး ဝင်ပြိုင်ရာ ပြိုင်ဖက် အမျိုးသားဒီမိုကရေစီအဖွဲ့ချုပ်ကိုယ်စားလှယ် မန်းထွန်းကြိုင် အား မဲရလဒ် ၁၇,၂၃၇ မဲ အကွာဖြင့် ရှုံးနိမ့်ခဲ့သည်။

### ၂၀၂၀ ရွေးကောက်ပွဲဝင်ပြိုင်မှု 
နောက်ပိုင်း အထွေထွေရွေးကောက်ပွဲ ၂၀၂၀ အနားနီးချိန်တွင် ပြည်ထောင်စုကြံ့ခိုင်ရေးနှင့်ဖွံ့ဖြိုးရေးပါတီ ၏ ပါတီဒုတိယဥက္ကဋ္ဌ(၂) ဖြစ်သွားသည်။ အထွေထွေရွေးကောက်ပွဲ ၂၀၂၀ တွင်လည်း ရန်ကုန်တိုင်းဒေသကြီး ဆိပ်ကြီးခနောင်တိုမဲဆန္ဒနယ်မှနေ၍ ပြည်သူ့လွှတ်တော်ကိုယ်စားလှယ်လောင်းအဖြစ် ဝင်ပြိုင်ရာတွင်လည်း ပြိုင်ဖက် အမျိုးသားဒီမိုကရေစီအဖွဲ့ချုပ်ကိုယ်စားလှယ် ဦးတင်ထွန်းနိုင်အား မဲရလဒ် ၇၁၉၉  မဲအကွာဖြင့် ထပ်မံ ရှုံးနိမ့်ခဲ့ရသည်။  

### ၂၀၂၅ ရွေးကောက်ပွဲဝင်ပြိုင်မှု 
၂၀၂၅–၂၀၂၆ ခုနှစ် အထွေထွေရွေးကောက်ပွဲတွင် ဇေယျသီရိမြို့နယ်မဲဆန္ဒနယ်မှ ပြည်သူ့လွှတ်တော်ကိုယ်စားလှယ်အဖြစ် ဝင်ရောက်ယှဉ်ပြိုင်ခဲ့ရာ ခိုင်လုံသောမဲ အရေအတွက် စုစုပေါင်း ၄၉,၀၀၆ မဲ (စုစုပေါင်းမဲ၏ ၇၁.၃၅ ရာခိုင်နှုန်း) ဖြင့် ရွေးကောက်တင်မြှောက်ခြင်း ခံခဲ့ရသည်။

## မိသားစုဘဝ 
ဦးခင်ရီ၏ ဇနီးဖြစ်သူမှာ ဒေါ်ခင်မေစိုးဖြစ်ပြီး၊ ဦးထက်ရန်နိုင်စိုး၊ မခင်မျိုးမြတ်စိုးနှင့် မမေဖူးပွင့်စိုးဟူ၍ သားသမီး (၃) ဦးရှိသည်။ 

### မိသားစုစီးပွားရေး 
၂၀၂၆ ခုနှစ်၊ မတ်လ ၂၈ ရက်က လှုပ်ခတ်ခဲ့သည့် ငလျင်ကြောင့် ပျက်စီးသွားသော နေပြည်တော်ရှိ ကြံ့ခိုင်ရေးပါတီဌာနချုပ်အား ပြန်လည်ပြုပြင်ရန် ကုမ္ပဏီရွေးချယ်ရာတွင် ပါတီဥက္ကဋ္ဌ ဦးခင်ရီက ၎င်း၏သားဖြစ်သူ ဦးထက်ရန်နိုင်စိုး ပိုင်ဆိုင်သည့် Empreo ဆောက်လုပ်ရေးကုမ္ပဏီအား ရွေးချယ်ခဲ့ကြောင်း ပါတီရုံးချုပ်မှ သတင်းရင်းမြစ်များကို ကိုးကား၍ Myanmar Now က ဖော်ပြသည်။ အဆိုပါလုပ်ငန်းအတွက် ကနဦးတွင် ပါတီဌာနချုပ်ကို မူလဆောက်လုပ်ခဲ့သည့် အောင်ချမ်းသာဆောက်လုပ်ရေးကုမ္ပဏီက ကျပ်သိန်း ၂၃၀၀၀ ခန့် ကုန်ကျမည်ဟု ခန့်မှန်းတင်ပြခဲ့သော်လည်း Empreo ကုမ္ပဏီက သိန်း ၁၀၀၀ ခန့် လျော့နည်းသော ကျပ်သိန်း ၂၂၀၀၀ ကျော်ဖြင့် တင်ပြခဲ့ပြီး ဦးခင်ရီက ယင်းကုမ္ပဏီကိုသာ ရွေးချယ်ခဲ့ခြင်းဖြစ်သည်။ ထို့အပြင် ဦးခင်ရီသည် အဆိုပါလုပ်ငန်းအတွက် ပါတီရန်ပုံငွေမှ သိန်းတစ်သောင်းခန့်ကိုလည်း Empreo ကုမ္ပဏီသို့ အလျင်အမြန်ပေးချေစေခဲ့သည့်အပြင် နေပြည်တော်ရှိ အခြားပါတီရုံးခွဲများနှင့် TNLA လက်အောက်ရောက်စဉ် မီးလောင်ပျက်စီးခဲ့သည့် ရှမ်းပြည်နယ်မြောက်ပိုင်း နောင်ချိုမြို့နယ်ရှိ ပါတီရုံးတို့ကိုလည်း Empreo ကုမ္ပဏီအား တည်ဆောက်ခွင့် ချပေးခဲ့ကြောင်း သိရသည်။ ဦးထက်ရန်နိုင်စိုးသည် Empreo အပြင် Shwe Mahar Khit (SMK) နှင့် Zanes ဇိမ်း(စ်) ကုမ္ပဏီများကိုလည်း ပိုင်ဆိုင်ပြီး အဆိုပါကုမ္ပဏီများ၏ ဒါရိုက်တာစာရင်းတွင် ၎င်း၏မောင်နှမများနှင့် ဇနီးဖြစ်သူတို့လည်း ပါဝင်သည်။ ယင်းကုမ္ပဏီနှစ်ခု မှတ်ပုံတင်ထားသည့် ရန်ကုန်မြို့ရှိ လိပ်စာသို့ သွားရောက်စစ်ဆေးရာတွင် ကုမ္ပဏီရုံးခန်း သို့မဟုတ် ဆိုင်းဘုတ်များ မတွေ့ရှိရဘဲ လူနေတိုက်ခန်းများသာ ရှိကြောင်း Myanmar Now ၏ ကွင်းဆင်းလေ့လာတွေ့ရှိချက်များအရ သိရသည်။

## ဂုဏ်ပြုခံရခြင်း 
၂၀၂၂ ခုနှစ် နိုဝင်ဘာ ၁၇ ရက်တွင်  နိုင်ငံတော်စီမံအုပ်ချုပ်ရေးကောင်စီ အမိန့်ကြော်ငြာစာ အမှတ် ၂၁၂/ ၂၀၂၂ ကောင်စီဥက္ကဋ္ဌ မင်းအောင်လှိုင်က စွမ်းဆောင်မှုဆိုင်ရာဘွဲ့ဖြစ်သော သီရိပျံချီဘွဲ့  ချီးမြှင့်အပ်နှင်းခဲ့သည်။ 

## ကိုးကား
ကဏ္ဍ:၁၉၅၂ မွေးဖွားသူများ
ကဏ္ဍ:သက်ရှိထင်ရှားပုဂ္ဂိုလ်များ

ကဏ္ဍ:စစ်တက္ကသိုလ် ကျောင်းဆင်းများ
ကဏ္ဍ:ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီဝင်များ
ကဏ္ဍ:ပြည်သူ့လွှတ်တော် ကိုယ်စားလှယ်များ